CELEX: 32018D0272
Language: lv
Date: 2018-02-20 00:00:00
Title: Komisijas Īstenošanas lēmums (ES) 2018/272 (2018. gada 20. februāris) par Eiropas pētniecības infrastruktūras konsorcija “Eiropas Jūras bioloģisko resursu centrs” (EMBRC-ERIC) izveidi (izziņots ar dokumenta numuru C(2018) 826) (Dokuments attiecas uz EEZ. )

23.2.2018   
            
            
               LV
            
            
               Eiropas Savienības Oficiālais Vēstnesis
            
            
               L 51/17
            
         KOMISIJAS ĪSTENOŠANAS LĒMUMS (ES) 2018/272
   (2018. gada 20. februāris)
   par Eiropas pētniecības infrastruktūras konsorcija “Eiropas Jūras bioloģisko resursu centrs” (EMBRC-ERIC) izveidi
   
      
         (izziņots ar dokumenta numuru C(2018) 826)
      
   
   (Autentisks ir tikai teksts angļu, franču, grieķu, itāļu, nīderlandiešu, portugāļu un spāņu valodā)
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 2009. gada 25. jūnija Regulu (EK) Nr. 723/2009 par Kopienas tiesisko regulējumu, ko piemēro Eiropas pētniecības infrastruktūras konsorcijam (ERIC) (1), un jo īpaši tās 6. panta 1. punkta a) apakšpunktu,
   tā kā:
   
               (1)
            
            
               Apvienotā Karaliste, Beļģija, Francija, Grieķija, Itālija, Izraēla, Norvēģija, Portugāle un Spānija lūgušas Komisiju izveidot Eiropas pētniecības infrastruktūras konsorciju “Eiropas Jūras bioloģisko resursu centrs” (EMBRC-ERIC). Tās ir vienojušās, ka EMBRC-ERIC uzņēmēja dalībvalsts būs Francija.
            
         
               (2)
            
            
               Tā kā 2017. gada 29. martā Apvienotā Karaliste paziņoja par savu nodomu atstāt Savienību atbilstoši Līguma par Eiropas Savienību 50. pantam, Līgumi Apvienotajai Karalistei vairs nebūs piemērojami no izstāšanās līguma spēkā stāšanās dienas vai jebkurā gadījumā no dienas, kas ir divus gadus pēc paziņošanas par izstāšanos, ja vien Eiropadome, vienojoties ar Apvienoto Karalisti, nelems par minētā perioda pagarināšanu. Tādējādi, piemērojot šo īstenošanas lēmumu, pēc izstāšanās dienas un neskarot izstāšanās līguma noteikumus Apvienotā Karaliste tiks uzskatīta par trešo valsti Regulas (EK) Nr. 723/2009 2. panta b) apakšpunkta nozīmē.
            
         
               (3)
            
            
               Ar EEZ Apvienotās komitejas Lēmumu Nr. 72/2015 (2) Regula (EK) Nr. 723/2009 ir iekļauta Līgumā par Eiropas Ekonomikas zonu (EEZ).
            
         
               (4)
            
            
               Komisija saskaņā ar Regulas (EK) Nr. 723/2009 5. panta 2. punktu ir izvērtējusi pieteikumu un secinājusi, ka tas atbilst regulā noteiktajām prasībām.
            
         
               (5)
            
            
               Eiropas pētniecības infrastruktūras konsorcijam piemērojamā Kopienas tiesiskā regulējuma regulas īstenošanas komiteja nav sniegusi atzinumu tās priekšsēdētāja noteiktajā termiņā,
            
         IR PIEŅĒMUSI ŠO LĒMUMU.
   1. pants
   1.   Tiek izveidots Eiropas pētniecības infrastruktūras konsorcijs “Eiropas Jūras bioloģisko resursu centrs” (EMBRC-ERIC).
   2.   EMBRC-ERIC statūtu būtiskie elementi ir norādīti pielikumā.
   2. pants
   Šis lēmums ir adresēts Beļģijas Karalistei, Francijas Republikai, Grieķijas Republikai, Itālijas Republikai, Izraēlas Valstij, Lielbritānijas un Ziemeļīrijas Apvienotajai Karalistei, Norvēģijas Karalistei, Portugāles Republikai un Spānijas Karalistei.
   
      Briselē, 2018. gada 20. februārī
      
         
            Komisijas vārdā –
         
         
            Komisijas loceklis
         
         Carlos MOEDAS
      
   
   
      (1)  OV L 206, 8.8.2009., 1. lpp.
   
   
      (2)  EEZ Apvienotās komitejas 2015. gada 20. marta Lēmums Nr. 72/2015, ar ko groza EEZ līguma 31. protokolu par sadarbību īpašās jomās, kas nav četras pamatbrīvības [2016/755] (OV L 129, 19.5.2016., 85. lpp.).
   
      PIELIKUMS
      
         
            EMBRC-ERIC STATŪTU BŪTISKIE ELEMENTI
      
      Regulas (EK) Nr. 723/2009 6. panta 3. punktā minētie būtiskie elementi ir iekļauti turpmāk minētajos EMBRC-ERIC statūtu pantos un pantu punktos.
      1.   Uzdevumi un darbības
      
      (EMBRC-ERIC statūtu 4. pants)
      
                  1.
               
               
                  
                     EMBRC-ERIC darbības pamatā ir centralizēti organizēti, izkliedēti atsevišķi mezgli, kuru darbība tiek koordinēta, kā noteikts pakalpojumu līmeņa vienošanās (SLA) dokumentā, un to pārvalda izpilddirektors ar sekretariāta, Mezglu komitejas un sadarbības koordinatoru atbalstu. Attiecības starp vadību un mezgliem un/vai operatoriem, un starp to resursiem reglamentē noslēgtās SLA par pakalpojumu, produktu un darbību nodrošināšanu šīs pētniecības infrastruktūras vērienīgo mērķu atbalstam.
               
            
                  2.
               
               
                  
                     EMBRC-ERIC nodrošina vienotu punktu, no kura var piekļūt vispusīgam pakalpojumu un pētniecības platformu, jūras ekosistēmu, bioloģisko resursu, e-infrastruktūras un metadatu portfelim.
               
            
                  3.
               
               
                  
                     EMBRC-ERIC piedāvātie pakalpojumi un veiktās darbības cita starpā ir šādas:
                  
                              a)
                           
                           
                              piekļuve pētniecības platformu, bioloģisko resursu, analītisko pakalpojumu un datu portfelim;
                           
                        
                              b)
                           
                           
                              valstu mezglu kopīgi veiktas pētniecības un izstrādes darbības, kas tiek īstenotas saskaņā ar koordinētu ilgtermiņa attīstības programmu;
                           
                        
                              c)
                           
                           
                              atbalsts attiecībā uz piekļuvi jūras bioloģiskajiem materiāliem, tostarp ģenētiskajiem materiāliem, un konsultācijas un norādes par jūras bioloģisko resursu izmantošanu;
                           
                        
                              d)
                           
                           
                              integrētas tādu augstas kvalitātes pakalpojumu darbplūsmas, kuri nepieciešami piekļuvei bioloģiskiem, analītiskiem un datu resursiem un kuru nodrošināšanā izmantotas kopīgas pamattehnoloģijas un pamatprakse;
                           
                        
                              e)
                           
                           
                              koordinēts zināšanu un tehnoloģiju tālāknodošanas pakalpojums, kura mērķis ir pastiprināt zinātnes un rūpniecības savstarpējo saikni;
                           
                        
                              f)
                           
                           
                              apmācības struktūras un kursi pētniekiem un tehniskajiem darbiniekiem;
                           
                        
                              g)
                           
                           
                              sadarbība ar pētniecības infrastruktūrām saistītās un/vai papildinošās jomās;
                           
                        
                              h)
                           
                           
                              darbs ar attiecīgām ieinteresētajām personām Eiropas piejūras reģionos ar mērķi sniegt atbalstu to vides politikā un jūras bioekonomikā.
                           
                        
            
                  4.
               
               
                  Šīs darbības īsteno saskaņā ar statūtu 21.–26. pantā paredzēto politiku; tās izklāstu pievieno darbības noteikumiem un dara pieejamu lietotājiem.
               
            2.   
            EMBRC-ERIC mītne
      
      (EMBRC-ERIC statūtu 2. panta 2. punkts)
      
         EMBRC-ERIC mītne atrodas Parīzē Francijā.
      3.   Nosaukums
      
      (EMBRC-ERIC statūtu 2. panta 1. punkts)
      Pētniecības infrastruktūras nosaukums ir “Eiropas pētniecības infrastruktūras konsorcijs “Eiropas Jūras bioloģisko resursu centrs”” (turpmāk “EMBRC-ERIC”).
      4.   Darbības ilgums
      
      (EMBRC-ERIC statūtu 27. pants)
      
                  1.
               
               
                  
                     EMBRC-ERIC sākotnēji izveido uz laiku līdz 2040. gada 31. decembrim.
               
            
                  2.
               
               
                  Neskarot statūtu 8. pantu, EMBRC-ERIC saskaņā ar lēmumu, ko kopsapulce pieņem atbilstoši statūtu 15. panta 9. punktam, pēc sākotnējā perioda beigām turpina pastāvēt secīgus piecu gadu periodus.
               
            5.   Likvidācija
      
      (EMBRC-ERIC statūtu 28. pants)
      
                  1.
               
               
                  
                     EMBRC-ERIC likvidē pēc tam, kad kopsapulce pieņēmusi lēmumu saskaņā ar statūtu 15. panta 9. punktu.
               
            
                  2.
               
               
                  Izpilddirektors 10 dienu laikā rakstiski informē Komisiju par:
                  
                              a)
                           
                           
                              kopsapulces lēmumu par likvidāciju; un pēc tam par
                           
                        
                              b)
                           
                           
                              likvidācijas procedūras beigām.
                           
                        
            
                  3.
               
               
                  Neskarot statūtu 9. pantu, pēc EMBRC-ERIC aktīvu izmaksāšanas vai parādu samaksāšanas pāri palikušos aktīvus un saistības sadala dalībnieku starpā proporcionāli tam, kāds likvidācijas brīdī ir to uzkrātais EMBRC-ERIC iemaksu apjoms.
               
            
                  4.
               
               
                  
                     EMBRC-ERIC beidz pastāvēt dienā, kad Komisija publicē attiecīgu paziņojumu Eiropas Savienības Oficiālajā Vēstnesī.
               
            6.   Atbildība
      
      (EMBRC-ERIC statūtu 9. pants)
      
                  1.
               
               
                  
                     EMBRC-ERIC ir atbildīgs par saviem parādiem.
               
            
                  2.
               
               
                  Katra dalībnieka atbildība par jebkādiem EMBRC-ERIC parādiem un saistībām nepārsniedz viņa attiecīgās iemaksas, kas veiktas EMBRC-ERIC.
               
            
                  3.
               
               
                  
                     EMBRC-ERIC noslēdz piemērotus apdrošināšanas līgumus, lai segtu tieši ar EMBRC-ERIC izveidi un darbību saistītus riskus.
               
            7.   Piekļuves politika, datu politika un rezultātu izplatīšana
      
      (EMBRC-ERIC statūtu 22. pants)
      
                  1.
               
               
                  
                     EMBRC-ERIC piekļuves politiku, datu politiku un rezultātu izplatīšanas politiku, kas nosaka, kā EMBRC-ERIC piešķir piekļuvi pakalpojumu un pētniecības platformu, jūras ekosistēmu, bioloģisko resursu un e-infrastruktūras portfelim, izpilddirektors iesniedz kopsapulcei apstiprināšanai.
               
            
                  2.
               
               
                  Eiropas pētniecības infrastruktūras konsorcijam EMBRC var piekļūt – ne vienmēr bez maksas – visu veidu lietotāji, tostarp lietotāji no visām Eiropas un trešām valstīm. Pieprasījumi tiek izskatīti racionalizētā procesā, kas ietver atbilstības un iespējamības pārbaudes. EMBRC-ERIC tehniskajā un zinātniskajā aprakstā ir sniegta sīkāka informācija par lietotāju piekļuves nosacījumiem.
               
            
                  3.
               
               
                  Kvalitātes nodrošināšanas ietvaros tiek uzraudzīta piekļuve un ar atsauksmju mehānismu novērtēta lietotāju apmierinātība, lai varētu nepārtraukti uzlabot piekļuvi un pakalpojumus.
               
            
                  4.
               
               
                  
                     EMBRC-ERIC veicina e-infrastruktūras sadarbspēju un standartizāciju, lai spētu apstrādāt lielu apjomu dažādu veidu ģenerēto datu, un izstrādā vai pārņem kopienas apstiprinātus datu apstrādes protokolus, instrumentus un lietpratību.
               
            
                  5.
               
               
                  
                     EMBRC-ERIC veicina atvērtā pirmkoda un atvērtās piekļuves principus attiecībā uz datiem un sekmē zināšanu tālāknodošanu un datu un informācijas izplatīšanu, veidojot sadarbību ar pastāvošām attiecīgām Eiropas iniciatīvām vides un bioloģisko datu un bioinformātikas jomā, piemēram, ELIXIR un Lifewatch ERIC, un atzītiem datu repozitorijiem, piemēram, EurOBIS, Emodnet, PANGAEA, GEOSS un COPERNICUS.
               
            
                  6.
               
               
                  
                     EMBRC-ERIC piekļuves politiku, datu politiku un rezultātu izplatīšanas politiku pieņem kopsapulce saskaņā ar statūtu 15. panta 10. punktu, un to pievieno darbības noteikumiem.
               
            8.   Zinātniskās novērtēšanas politika
      
      (EMBRC-ERIC statūtu 23. pants)
      
                  1.
               
               
                  Reizi trīs gados veic EMBRC-ERIC darbību, pakalpojumu un platformu zinātnisko pārskatīšanu, ko koordinē izpilddirektors, un pārskatu iesniedz kopsapulcei.
               
            
                  2.
               
               
                  
                     EMBRC-ERIC zinātniskās novērtēšanas politiku pieņem kopsapulce saskaņā ar statūtu 15. panta 10. punktu, un to pievieno darbības noteikumiem.
               
            9.   Intelektuālā īpašuma tiesības
      
      (EMBRC-ERIC statūtu 21. pants)
      
                  1.
               
               
                  Izpilddirektors pēc apspriešanās ar Zinātnes un inovācijas konsultatīvo padomi formulē EMBRC-ERIC intelektuālā īpašuma tiesību politiku, kas attiecas uz intelektuālā īpašuma tiesību noteikšanu, piešķiršanu, aizsardzību, pārvaldību un saglabāšanu, kā arī tehnoloģiju tālāknodošanas darbībām, kuras izriet no šīm intelektuālā īpašuma tiesībām, un iesniedz to kopsapulcei apstiprināšanai.
               
            
                  2.
               
               
                  
                     EMBRC-ERIC intelektuālā īpašuma politika reglamentē īpašumtiesības un izmantošanas tiesības Eiropas pētniecības infrastruktūras konsorcijā EMBRC un attiecībās ar trešām personām un līgumpartneriem, nodrošinot atbilstīgu un godīgu izmantošanu un taisnīgas kompensācijas modeļus, saskaņā ar kuriem EMBRC-ERIC dalībniekiem tiek piešķirta kompensācija par intelektuālo ieguldījumu un īpašumtiesībām.
               
            
                  3.
               
               
                  Neviens šo statūtu noteikums nav uzskatāms par tādu, kas ietekmē operatoru intelektuālā īpašuma tiesības un intelektuālā īpašuma politiku, kuras noteiktas attiecīgos dalībnieku normatīvajos aktos un starptautiskos nolīgumos, ko tie noslēguši.
               
            
                  4.
               
               
                  Intelektuālā īpašuma tiesības, kas rodas vai ko rada, iegūst vai attīsta EMBRC-ERIC darbinieki, pāriet EMBRC-ERIC īpašumā un pieder EMBRC-ERIC.
               
            
                  5.
               
               
                  
                     EMBRC-ERIC intelektuālā īpašuma tiesību politiku pieņem kopsapulce saskaņā ar statūtu 15. panta 10. punktu, un to pievieno darbības noteikumiem.
               
            10.   Nodarbinātības politika
      
      (EMBRC-ERIC statūtu 24. pants)
      
                  1.
               
               
                  
                     EMBRC-ERIC ir darba devējs, kas nodrošina vienlīdzīgas iespējas. EMBRC-ERIC darbinieku amatu kandidātu atlases procedūras ir pārredzamas un nediskriminējošas un nodrošina vienlīdzīgas iespējas.
               
            
                  2.
               
               
                  Darba līgumi atbilst piemērojamiem to valstu normatīvajiem aktiem, kurās darbinieki veic darbību.
               
            
                  3.
               
               
                  
                     EMBRC-ERIC reklamē visas brīvās darbvietas un paredz pietiekamu laikposmu pieteikumu saņemšanai.
               
            
                  4.
               
               
                  
                     EMBRC-ERIC pirms iepriekš minētā laikposma beigām nepiedāvā amata vietu nevienam pieteikuma iesniedzējam.
               
            
                  5.
               
               
                  Nodarbinātības politiku pieņem kopsapulce, un to pievieno darbības noteikumiem un publicē EMBRC-ERIC tīmekļa vietnē.
               
            
                  6.
               
               
                  Nodarbinātības politiku reglamentē dalībnieces uzņēmējvalsts tiesību akti.
               
            11.   Publisko iepirkumu politika
      
      (EMBRC-ERIC statūtu 25. pants)
      
                  1.
               
               
                  Izpilddirektors sagatavo sīki izstrādātus noteikumus par publisko iepirkumu procedūrām un kritērijiem, un tos apstiprina kopsapulce saskaņā ar statūtu 15. panta 10. punktu.
               
            
                  2.
               
               
                  
                     EMBRC-ERIC publisko iepirkumu politika atbilst pārredzamības, proporcionalitātes, savstarpējas atzīšanas, vienlīdzīgas attieksmes, konkurences un nediskriminēšanas principiem.
               
            
                  3.
               
               
                  Saskaņā ar EMBRC-ERIC publisko iepirkumu politiku EMBRC-ERIC dara pieejamas EMBRC-ERIC tīmekļa vietnē savas procedūras, ko īsteno produktu un pakalpojumu iepirkuma konkursu rīkošanā, publiskajos iepirkumos un iepirkuma konkursu paziņojumu publicēšanā.
               
            
                  4.
               
               
                  
                     EMBRC-ERIC publisko iepirkumu politiku pieņem saskaņā ar statūtu 15. panta 10. punktu, un to pievieno darbības noteikumiem.